b'\n_START_ARTICLE_\n\xc5\xa0eimyni\xc5\xa1k\xc4\x97li\xc5\xb3 piliakalnis\n_START_SECTION_\nPiliakalnio tyrimai\n_START_PARAGRAPH_\n1990\xe2\x80\x932005 m. archeologas Gintautas Zabiela i\xc5\xa1tyr\xc4\x97 vis\xc4\x85 piliakalnio aik\xc5\xa1tel\xc4\x99, padar\xc4\x97 abiej\xc5\xb3 pylim\xc5\xb3 ir \xc5\xa1lait\xc5\xb3 pj\xc5\xabvius. Aptikta pilies \xc4\xaftvirtinim\xc5\xb3 ir pastat\xc5\xb3 liekan\xc5\xb3, \xc5\xbeidini\xc5\xb3, \xc4\xafvairi\xc5\xb3 XIII\xe2\x80\x93XIV a. radini\xc5\xb3, \xc5\xbeiestos keramikos, gyvuli\xc5\xb3 kaul\xc5\xb3. Nustatyta, kad piliakalnyje stov\xc4\x97jo stipri medin\xc4\x97 pilis, pastatyta XIII a. iki tol negyvenamoje vietoje ir perstatyta XIV a._NEWLINE_Dendrochronologini\xc5\xb3 tyrim\xc5\xb3 duomenimis, piliakalnis buvo \xc4\xafrengtas 1232 m. Jis siejamas su vienintele \xc5\xbeinoma karaliaus Mindaugo pilimi Voruta. 1251 m. Vorutos pilyje Mindaugas, remiamas Livonijos Ordino, apsigyn\xc4\x97 nuo savo konkurento Tautvilo puolimo._NEWLINE_\xc5\xa0iuo metu \xc5\xa0eimyni\xc5\xa1k\xc4\x97lis yra vienintelis visi\xc5\xa1kai i\xc5\xa1tirtas piliakalnis Lietuvoje ir vienas labiausiai tyrin\xc4\x97t\xc5\xb3 visame Ryt\xc5\xb3 Pabaltijyje.\n_START_SECTION_\nVorutos pilies vizija\n_START_PARAGRAPH_\n\xc5\xa0eimyni\xc5\xa1k\xc4\x97li\xc5\xb3 piliakalnis Lietuvoje buvo neblogai \xc5\xbeinomas ir turist\xc5\xb3 lankomas iki XX a. vidurio. Ekskursijas \xc4\xaf j\xc4\xaf organizuodavo Anyk\xc5\xa1\xc4\x8diuose gyven\xc4\x99s ra\xc5\xa1ytojas Antanas Vienuolis (1882\xe2\x80\x931957). Po ra\xc5\xa1ytojo mirties dom\xc4\x97jimasis piliakalniu nutr\xc5\xabko, o jis pats apaugo mi\xc5\xa1ku. Sovietinei ideologijai piliakalniai nebuvo parank\xc5\xabs, nes jie buvo siejami su Lietuvos valstybingumu. Tik baigiantis XX a. pamir\xc5\xa1t\xc4\x85 \xc5\xa0eimyni\xc5\xa1k\xc4\x97li\xc5\xb3 piliakaln\xc4\xaf istorijos mokytojo Sauliaus Nefo iniciatyva imta tvarkyti, rengti jo valymo talkas, per kurias b\xc5\xabdavo kertami ant jo augantys med\xc5\xbeiai ir kr\xc5\xabmynai._NEWLINE_Anyk\xc5\xa1\xc4\x8di\xc5\xb3 rajono merai nuo 1997 m. siekia tikslo piliakalnio teritorijoje pastatyti pa\xc4\x8di\xc4\x85 Vorutos pil\xc4\xaf ir taip sukurti dar vien\xc4\x85 original\xc5\xb3 turistin\xc4\xaf objekt\xc4\x85. Rengiantis \xc5\xa1ioms statyboms buvo pasira\xc5\xa1ytos dvi deklaracijos d\xc4\x97l medin\xc4\x97s pilies statymo b\xc5\xabtinumo. Pirm\xc4\x85 deklaracij\xc4\x85 1999 m. patvirtino tuome\xc4\x8diai LR kult\xc5\xabros, aplinkos ministrai, Valstybin\xc4\x97s aplinkosaugos komisijos, Archeolog\xc5\xb3 draugijos ir Anyk\xc5\xa1\xc4\x8di\xc5\xb3 rajono vadovai, antr\xc4\x85 deklaracij\xc4\x85 2004 m. drauge su kitais atsakingais asmenimis pasira\xc5\xa1\xc4\x97 ir prezidentas Valdas Adamkus. 2006 m. parengtas techninis pilies projektas._NEWLINE_2000 m. pastatytas pirmasis b\xc5\xabsimos medin\xc4\x97s pilies komplekso statinys \xe2\x80\x93 tiltas \xc4\xaf piliaviet\xc4\x99 per Varel\xc4\xaf. 2004 m. vasar\xc4\x85 prie piliakalnio i\xc5\xa1kilo medinis ap\xc5\xbevalgos bok\xc5\xa1tas, skirtas edukacinei veiklai ir susipa\xc5\xbeinti su buvusios pilies istorija, ap\xc5\xbei\xc5\xabr\xc4\x97ti pilies maket\xc4\x85, archeologinius radinius. Viliamasi 2017 m. \xc4\xafgyvendinti pirm\xc4\x85j\xc4\xaf statyb\xc5\xb3 etap\xc4\x85, per kur\xc4\xaf planuojama pastatyti du r\xc4\x85stinius bok\xc5\xa1tus, sujungtus taip pat r\xc4\x85st\xc5\xb3 galerijomis.\n_START_SECTION_\nAplinkiniai piliakalniai\n_START_PARAGRAPH_\nPalatavio piliakalnis 9 kmLa\xc5\xa1ini\xc5\xb3 piliakalnis 11 kmJuodoni\xc5\xb3 piliakalnis 30 kmLevani\xc5\xa1ki\xc5\xb3 piliakalnis 26 kmRubiki\xc5\xb3 piliakalnis 10 km\xc5\xa0oveni\xc5\xb3 piliakalnis 19 kmLiudi\xc5\xa1ki\xc5\xb3 piliakalnis 4 kmBijeiki\xc5\xb3 piliakalnis 11 km'